钦定古今图书集成/明伦汇编/官常典/第662卷 > 《漳州教授厅壁记》朱熹
## 钦定古今图书集成/明伦汇编/官常典/第662卷 > 《漳州教授厅壁记》朱熹

教授之为职，其可谓难矣，惟自任重而不苟者知之，
其以为易而无难者，则苟道也。何也？曰：“教授者，以天
子之命教其邦人，凡邦之士，廪食县官而充弟子员
者，多至五六百馀，少不下百十数，皆惟教授者是师，
其必有以率励化服之，使躬问学，蹈绳矩，出入不悖
所闻，然后为称。此非反之身而何以哉？是可不为难”
矣哉！不特此尔，又当严先圣先师之典祀，领护庙学，
而守其图书服器之藏，其体至重，下至金谷出纳之
纤悉，亦皆独任之。呜呼，是亦难矣。然凡仕于今者，无
大小莫不有所临制统摄，其任无剧易，必皆具文书，
使可覆视。是以虽甚弛者，亦有所难而不敢肆。独教
授官虽有统，若其任之本诸身者，则非簿书期会之
所能察。至其具于有司而可考者，上之人又以其儒
官优容之，虽有不合不问，以是为便。故今之仕者，反
利焉而喜为之，而孰知所以充其任者如彼其难哉？
故曰：“惟自任重而不苟者知之”，其以为易而无难者，
则苟道也。